Te juntl kꞌij,
e ten Juan juntl maj ttziiꞌ nimaꞌ,
cyuyax caꞌba xjal lepch tiꞌ t-xnakꞌtzbilxin.
Bix iyꞌ Jesús cyiꞌjxin.
Cyiw oc tcyeꞌyen Juan tiꞌ Jesús,
bix e xiꞌ tkbaꞌnxin:
—Lu tzunj Carnel te chojbil il ma takꞌ Dios niꞌya—tz̈ixin.
Tejtzen cybinte kej caꞌba t-xnakꞌatzxin tyolxin,
oc lpeke tiꞌ Jesús.
Bix aj tcyeꞌyen Jesús,
bix tej tlontexin oc lpekexin tiꞌjxin,
e xiꞌ tkbaꞌnxin cyexin:
—¿Ti cyaja?
—tz̈ixin.
—Taat Xnakꞌtzal,
¿jaaꞌ najley?
—tz̈ikexin.
Bix e xiꞌ tkbaꞌnxin cyexin:
—Koꞌtzen.
Cxeꞌl nyeecꞌana cyey jaaꞌ nchin posadayina—tz̈ixin.
Juꞌ tzunj,
e xiꞌkexin tuyaxin,
bix e xiꞌ cycyeꞌyenxin jaaꞌ nposadayinaxin.
Bix ex cykꞌijxin tuyaxin,
cuma mitknaꞌx tpon chil kꞌij tej cyponxin.
Cyxol tzunkej caꞌba xjal otk cybi tyol Juan bix oc lpeke tiꞌj Jesús,
jaj xin titzꞌen Simón Pedro,
Andrés tbi.
Jtneel e bint tuꞌnxin,
jaj tuꞌn t-xiꞌxin tuya ttzicyxin Simón,
bix e xiꞌ tkbaꞌnxin te:
—Ma cnet Jscyꞌoꞌn tuꞌn Dios kuꞌna—tz̈ixin te ttzicyxin.
Bix e xiꞌ tiiꞌn Andrés ttzicy tuya Jesús.
Ocx tcyeꞌyen Jesús tuj twitz Simón,
bix e xiꞌ tkbaꞌnxin te:
—Jay Simón tbiy,
tcwal Jonás.
Pero cꞌoquel nkꞌoꞌna tbiy Sefas,
cuma cꞌoquela tisen jun cyiw xak te junx maj—tz̈i Jesús.
E tkbaxin juꞌwa,
cuma japenina jyol Sefas bix Pedro “cyiw xak.”
Te juntl kꞌij,
e tajbe Jesús tuꞌn t-xiꞌ tuj departamento te Galilea.
Pero mitknaꞌx ttzyet tbexin,
tej toc noj jxin Felipe twitzxin,
bix e xiꞌ tkbaꞌn Jesús texin:
—Lpeꞌcꞌa wiꞌja—tz̈ixin.
Ja tzunj xin Felipe aj tnomxin te Betsaida tuj Galilea,
jaxj ttanem Andrés bix Pedro.
E xiꞌ Felipe jyol tej xin Natanael.
Tejtzen tcnet tuꞌnxin,
e xiꞌ tkbaꞌnxin:
—Jxin jawnex xjal e ttzꞌiben Moisés tuj ley bix e cykba tyolel Dios at tulel,
ma tzꞌoc nojxin kwitza.
Jatzen Jesús te Nazaret,
tcwal jxin José—tz̈ixin.
Bix e xiꞌ tkbaꞌn Natanael te Felipe:
—Yaaꞌn Nazaret jun nintzaj tnom.
¿Ti tten tuꞌn tetz jun baꞌn tuj ja tnoma?
—tz̈i Natanael.
Bix e xiꞌ tkbaꞌn Felipe:
—Koꞌtzen,
tuꞌntzen toc tcyeꞌyena jxjala—tz̈ixin.
Tejtzen tlonte Jesús tpon lkꞌe Natanael tiꞌjxin,
e xiꞌ tkbaꞌn Jesús:
—Lu jun aj Israel tzula tuya jun tnaabl jiquen,
cuma mintiiꞌ ẍtakꞌbil tuj tanem—tz̈i Jesús.
Bix e xiꞌ tkbaꞌn Natanael te Jesús:
—¿Titzen ttzkiꞌnatla ka jiquen nnaabla?
—tz̈i Natanael.
Bix aj ttzakꞌbeꞌn Jesús:
—Tej mitknaꞌx ttzaj ttxcoꞌn Felipe jay,
otk wila jay tej tocxa tjakꞌ tken higo—tz̈ixin.
Tej tbinte Natanael ja yol lu,
e xiꞌ tkbaꞌnxin te Jesús:
—Taat Xnakꞌtzal,
jaxte jay Tcwal Dios.
Jay Cawel kibaja ejooꞌya xjal te Israel—tz̈i Natanael.
Bix aj ttzakꞌbeꞌn Jesús te Natanael:
—¡Nim nchin tzalaja tiꞌja!
Ma chin tocslay nuk tuꞌnj xiꞌ nkbaꞌna xwila jay tjakꞌ tken higo.
Pero ctlaꞌy nim yecꞌbil mas jawnex twitzj lu.
Jaxxix cxeꞌl nkbaꞌna cykilca cyey,
laꞌ alcye jun kꞌij cylaꞌy oj tjket cyaꞌj,
bix cylaꞌy oj cyjax bix oj cycuꞌtz tsanjel Dios tuj cyaꞌj wiꞌja,
inayena,
jxjal Smaꞌn tuꞌn Dios—tz̈i Jesús cye acꞌaj t-xnakꞌatz.